PROTOKOL

vypracovaný na základe článku 43 (1) Dohovoru o zriadení Európskeho policajného úradu (Dohovor o Europole) pozmeňujúci článok 2 a prílohu tohto Dohovoru

Vysoké zmluvné strany tohto protokolu a zmluvné strany Dohovoru o zriadení Európskeho policajného úradu, členské štáty Európskej únie,

odvolávajúc sa na Akt Rady Európskej únie zo dňa 30. novembra 2000,

 keďže:

(1) Je potrebné poskytnúť Europolu efektívnejšie nástroje na boj proti praniu špinavých peňazí, aby boli posilnené možnosti Europolu podporovať členské štáty v rámci tohto boja;

(2) Európska rada vyzvala Radu Európskej únie, aby rozšírila kompetenciu Europolu na pranie špinavých peňazí vo všeobecnosti, bez ohľadu na druh trestného činu, z ktorého prané príjmy prichádzajú,

sa dohodli na nasledovných ustanoveniach:

Článok 1

Dohovor o Europole sa týmto pozmeňuje takto:

1. Článok 2 sa pozmeňuje takto:

(a) v odseku 2 je prvý pododsek nahradený nasledovným:

„2. Na účel postupného dosiahnutia cieľa uvedeného v odseku 1 bude Europol iniciatívne konať v oblasti prevencie a boja proti nedovolenému obchodovaniu s omamnými látkami, psychotropnými látkami a určenými látkami, legalizácii príjmov z trestnej činnosti,, nedovolenému obchodovaniu s jadrovými a rádioaktívnymi látkami, nedovolenému pašovaniu migrantov, obchodovaniu s ľuďmi a trestnej činnosti  s motorovými vozidlami.“

(b) v odseku 3 je prvý pododsek nahradený nasledovným:

„3. Kompetencia Europolu, ak ide o druh trestného činu, alebo jeho špecifické prejavy bude zahrňovať súvisiace trestné činy. Avšak nebude zahrňovať trestné činy zakladajúce sa na legalizácii príjmov z trestnej činnosti, vo vzťahu ku ktorým nemá Europol kompetenciu  podľa odseku 2.“

2. Príloha sa pozmeňuje takto:

odsek, ktorý sa začína slovami „Okrem toho, v súlade s článkom 2 ods. 2“ je nahradený nasledovným:

„Okrem toho akt vydania pokynov Europolu pre činnosť s jedným z uvedených druhov trestných činov v súlade s článkom 2 ods. 2 predpokladá, že je tiež kompetentný zaoberať sa súvisiacimi trestnými činmi.“

Článok 2 

1. Tento protokol podlieha prijatiu členskými štátmi v súlade s ich príslušnými ústavnými požiadavkami.

2. Členské štáty oznámia generálnemu tajomníkovi Rady Európskej únie splnenie svojich ústavných požiadaviek pre prijatie tohto protokolu.

3. Tento protokol nadobudne platnosť 90 dní po oznámení členským štátom, ako je uvedené v odseku 2, ktorý si ako člen Európskej únie v čase prijatia aktu ustanovujúceho tento protokol radou, splní túto formalitu ako posledný.

Článok 3

1. Tento protokol je otvorený na pristúpenie každému štátu, ktorý sa stane členom Európskej únie, ak tento protokol nenadobudol platnosť dňom uloženia listín o pristúpení k Dohovoru o Europole v súlade s článkom 46 Dohovor o Europole.

2. Listiny o pristúpení k tomuto protokolu budú uložené súčasne s listinami o pristúpení k Dohovoru o Europole v súlade s článkom 46.

3. Znenie tohto protokolu v jazyku pristupujúceho štátu vypracované Radou Európskej únie bude autentické.

4. Ak v lehote uvedenej v článku 46 ods. 4 Dohovoru o Europole nenadobudol tento protokol platnosť, nadobudne pre pristupujúci členský štát platnosť  dňom nadobudnutia platnosti tohto protokolu v súlade s článkom 2 ods. 3.

5. Ak tento protokol nadobudne platnosť v súlade s článkom 2 ods. 3 pred uplynutím obdobia uvedeného v článku 46 ods. 4 Dohovoru o Europole, avšak po uložení listiny o pristúpení uvedenej v odseku 2, pristupujúci členský štát pristúpi k Dohovoru o Europole v platnom znení tohto protokolu, v súlade s článkom 46 tohto dohovoru.

Článok 4

1. Funkciu depozitára tohto protokolu bude vykonávať generálny tajomník Rady Európskej únie.

2. Depozitár zverejní v Úradnom vestníku informácie o postupe prijatí tohto protokolu a pristúpení k tomuto protokolu a taktiež každé ďalšie oznámenie týkajúce sa tohto protokolu.